****

 **REPUBLIKA HRVATSKA**

**VUKOVARSKO-SRIJEMSKA ŽUPANIJA**

**OPĆINA NEGOSLAVCI**

**Općinsko vijeće**

**KLASA:** 363-02/22-01/04

**URBROJ:** 2196-19-02-22-01

**Negoslavci,** 15.06.2022. godine

 Na temelju članka 21., članka 26., članka 33., stavka 1., članka 44., stavka 2., članka 48. Zakona o komunalnom gospodarstvu („Narodne novine“ broj 68/18, 110/18 i 32/20) i članka 19. Statuta Općine Negoslavci („Službeni glasnik Općine Negoslavci“ broj 01/21), Općinsko vijeće Općine Negoslavci na svojoj redovnoj sjednici održanoj dana 15.06.2022. godine donosi

**ODLUKA**

**o komunalnim djelatnostima na području Općine Negoslavci**

 **Opće odredbe**

**Članak 1.**

 Odlukom o komunalnim djelatnostima na području Općine Negoslavci (u daljem tekstu: Odluka) pobliže se određuju komunalne djelatnosti te način obavljanja tih djelatnosti na području Općine Negoslavci.

**Članak 2.**

 Komunalne djelatnosti kojima se osigurava održavanje komunalne infrastrukture na području Općine su:

1. održavanje nerazvrstanih cesta,
2. održavanje javnih površina na kojima nije dopušten promet motornim vozilima,
3. održavanje građevina javne odvodnje oborinskih voda,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja,
7. održavanje čistoće javnih površina,
8. održavanje javne rasvjete,
9. sanacija divljih odlagališta.

**Članak 3.**

 Pod **održavanjem nerazvrstanih cesta** podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimično poboljšanje elemenata ceste, osiguravanje sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

 Pod **održavanjem javnih površina** na kojima nije dopušten promet motornim vozilima podrazumijeva se održavanje i popravci tih površina kojima se osigurava njihova funkcionalna ispravnost.

 Pod **održavanjem građevina javne odvodnje oborinskih voda** podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje prema propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

 Pod **održavanjem javnih zelenih površina** podrazumijeva se košnja, obrezivanje i sakupljanje biološkog otpada s javnih površina, obnova, održavanje i njega drveća, ukrasnog grmlja i drugog bilja, popločenih i nasipanih površina, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

 Pod **održavanjem građevina, uređaja i predmeta javne namjene** podrazumijeva se održavanje, popravci i čišćenje tih građevina, uređaja i predmeta.

 Pod **održavanjem groblja** podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

 Pod **održavanjem čistoće javnih površina** podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

 Pod **održavanjem javne rasvjete** podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

 Pod **sanacijom divljih odlagališta** podrazumijeva se prikupljanje komunalnog otpada sa divljih odlagališta te njihov odvoz i odlaganje na odlagališta komunalnog otpada, kao i saniranje i zatvaranje divljeg odlagališta.

**Članak 4.**

 Uslužne komunalne djelatnosti u smislu ove Odluke su:

1. prikupljanje, odvoz i zbrinjavanje miješanog komunalnog otpada i glomaznog otpada i usluge mobilnog reciklažnog dvorišta,
2. poslovi dimnjačarskih usluga,
3. dezinfekcija, dezinsekcija i deratizacija,
4. neškodljivo uklanjanje lešina.

**Članak 5.**

 Pod **prikupljanjem, odvozom i zbrinjavanjem miješanog komunalnog otpada i glomaznog otpada i usluge mobilnog reciklažnog dvorišta** podrazumijeva se prikupljanje miješanog otpada na kućnom pragu jednom tjedno, odvoz i zbrinjavanje ovog otpada te otpada iz kontejnera na području Općine, na odlagalište otpada. Prikupljanje i odvoz glomaznog otpada podrazumijeva prikupljanje glomaznog otpada na kućnom praga dva puta godišnje. Pod uslugama mobilnog reciklažnog dvorišta podrazumijeva se usluga mobilnog reciklažnog dvorišta jedanput mjesečno.

 Pod **poslovima dimnjačarskih usluga** podrazumijeva se čišćenje i kontrola dimnjaka, dimovoda i uređaja za loženje u građevinama.

 Pod **dezinfekcijom, dezinsekcijom i deratizacijom** podrazumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca.

 Pod **neškodljivim uklanjanjem lešina** se podrazumijeva neškodljivo uklanjanje i zbrinjavanje lešina životinja.

**Članak 6.**

 Komunalne djelatnosti može obavljati:

1. trgovačko društvo koje osniva Općina Negoslavci ili Općina Negoslavci zajedno s više jedinica lokalne samouprave zajedno,
2. javna ustanova koju osniva Općina Negoslavci,
3. služba – vlastiti pogon koji osniva Općina Negoslavci,
4. pravna ili fizička osoba na temelju ugovora o koncesiji,
5. pravna i fizička osoba na temelju ugovora o obavljanju komunalne djelatnosti.

**Komunalne djelatnosti koje se obavljaju na temelju koncesije**

**Članak 7.**

 Komunalne djelatnosti koje se mogu obavljaju na temelju ugovora o koncesiji su:

1. prikupljanje, odvoz i zbrinjavanje miješanog komunalnog otpada i glomaznog otpada i usluge mobilnog reciklažnog dvorišta,
2. obavljanje dimnjačarskih poslova.

 Davatelj koncesije je Općina Negoslavci.

 Na sva pitanja u vezi s koncesijama, uključujući i pitanje obračuna naknade za koncesiju, koja nisu uređena Zakonom o komunalnom gospodarstvu, na odgovarajući se način primjenjuju propisi kojima se uređuju koncesije.

**Komunalne djelatnosti koje se mogu obavljati na temelju pisanog ugovora o obavljanju komunalne djelatnosti**

**Članak 8.**

Komunalne djelatnosti koje se mogu obavljati na temelju ugovora o obavljanju komunalne djelatnosti su:

1. održavanje nerazvrstanih cesta,
2. održavanje javnih površina na kojima nije dopušten promet motornim vozilima,
3. održavanje građevina javne odvodnje oborinskih voda,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja,
7. održavanje čistoće javnih površina,
8. održavanje javne rasvjete,
9. sanacija divljih odlagališta,
10. dezinfekcija, dezinsekcija i deratizacija,
11. neškodljivo uklanjanje lešina,
12. obavljanje dimnjačarskih poslova.

**Članak 9.**

 Ugovor o povjeravanju obavljanja komunalne djelatnosti u ime jedinice lokalne samouprave sklapa Općinski načelnik Općine.

 Ugovor iz stavka ovog članka sadrži:

1. komunalne djelatnosti za koje se sklapa ugovor,
2. vrijeme na koje se sklapa ugovor,
3. vrstu i opseg komunalnih usluga,
4. način određivanja cijene komunalnih usluga te način i rok plaćanja izvršenih usluga,
5. jamstvo izvršitelja o ispunjenju ugovora.

**Članak 10.**

 Postupak odabira osobe s kojom se sklapa ugovor o povjeravanju poslova komunalne djelatnosti te sklapanje, provedba i izmjene tog ugovora se provode prema propisima o javnoj nabavi.

**Završne odredbe**

**Članak 11.**

 Danom stupanja na snagu ove Odluke, prestaju važiti Odluka o komunalnim djelatnostima koje se mogu obavljati na temelju koncesije u Općini Negoslavci (KLASA: 363-02/07-01/01, URBROJ: 2196/06-03-07, od 22.03.2007. godine) i Odluka o komunalnim djelatnostima koje se mogu obavljati na temelju ugovora (KLASA: 363-02/07-01/02, URBROJ: 2196/06-03-07, od 22.03.2007. godine).

**Članak 12.**

 Ova Odluka stupa na snagu osmog dana od dana objave u „Službenom glasniku Općine Negoslavci“.

**Predsjednik Općinskog vijeća:**

Miodrag Mišanović